पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. शहर में चोर एक के बाद एक वारदात को अंजाम दे रहे हैं। मगर पुलिस का रवैया वहीं लकीर पीटने वाला बना हुआ है। पिछले चार दिन में चोरी और लूट की कई वारदातें हो चुकी हैं। रविवार रात को भी एक आर्टिफिशयल ज्वेलरी की शॉप से माल ले गए। रोजाना होती वारदातों को लेकर लोग भयभीत हैं।
आरोपी पुलिस की पकड़ से दूर हैं। पुलिस की कार्यप्रणाली से नाराज पीड़ित लोगों ने अफसरों की चिट्ठियां लिखी हैं तो कुछ प्रदर्शन करने की तैयारी में हैं। इस सबके बावजूद पुलिस प्रशासन कहीं अलर्ट दिखाई नहीं दे रहा है। पुलिस सिर्फ रपट पर रपट लिख रही है। इतना ही रिपोर्ट लिखने के दौरान मामलों में तथ्यों को तोड़मरोड़ कर लिखने को लेकर पीड़ितों ने अफसरों को शिकायत की है। कहीं चोरी हुए माल को कम दिखाया गया है तो कहीं लूट की वारदात को चोरी दर्ज किया गया है।
गणोश मार्केट में चोरों ने आर्टीफिशियल ज्वेलरी की दुकान में सेंध लगाई। चोर दुकान से हजारों रुपये का सामान ले गए। शहर में चोरी की घटनाएं थमने का नाम नहीं ले रही हैं। लगातार चौथे दिन चोरी की वारदात हुई।
सेक्टर 16-17 के नितिन कुमार ने बताया कि गणोश मार्केट में आर्टीफिशियल ज्वेलरी की दुकान है। रविवार रात चोरों ने उसकी दुकान से करीब ढाई लाख रुपये के आर्टिफिशियल ज्वेलरी चोरी कर ली। दुकान के शटर पर लगे दो ताले चोरों ने तोड़ डाले मगर शीशे के गेट पर लगे ताले तोड़ नहीं पाए।
इस चोरों ने किसी राड या हथौड़े से शीशे के दरवाजे को तोड़ दिया। सुबह वह दुकान खोलने पहुंचा तो उसे घटना का पता चला। उसने फिर पुलिस को सूचना दी। सूचना मिलते ही सिटी पुलिस व सीन ऑफ क्राइम की टीम भी पहुंची। फिंगर प्रिंट एक्सपर्ट ओमप्रकाश ने मौके से सबूत एकत्रित किए। पुलिस अभी तक इन चोरों तक नहीं पहुंच पाई है।
चोर सबूत भी ले गए साथ
चोरों ने बड़े शातिर अंदाज में वारदात की। दुकान मालिक का कहना है कि उन्होंने दुकान में दो कैमरे लगाए हुए थे। चोरों की पूरी गतिविधियां कैमरे में कैद हो गई थी। चोरों ने पहचान उजागर होने के डर से कैमरे व डाउनलोड होने वाला सिस्टम भी उठा लिया। इसी मार्केट में तीन महीने पहले मोबाइल शॉप में भी चोर लाखों रुपये के सामान पर हाथ साफ कर गए थे।
23 मई को हुई थी चोरी, अभी तक नहीं मिला सामान
अग्रसेन कालोनी में 23 मई को तीन लाख की कीमत का सामान एचएयू के प्रोफेसर डॉ. करतार के यहां से चोरों ने चुराया था। प्रोफेसर का कहना है कि अभी तक पुलिस ने कोई रिकवरी नहीं करवाई है। उनका कहना है कि उन्होंने तो उम्मीद ही छोड़ दी है। पुलिस ने तो तीन लाख की कीमत की जगह सामान की केवल 30 हजार रुपये एफआईआर में कीमत दिखा दी। उन्होंने जिला पुलिस अधीक्षक को भी पत्र लिखा है।
लूट को पुलिस ने दिखा दिया चोरी : कृष्णा
6 जून को बख्शी नगर की बुजुर्ग कृष्णा देवी के साथ दिनदहाड़े गाड़ी में सवार लोगों ने लूटपाट की। कृष्णा का कहना है लुटेरों ने उससे दो सोने की चुड़ियां, दोनों कानों की बालियां, अंगूठी और एक मोबाइल छीन लिया। जब वह घटना वाले दिन सिटी थाना में रिपोर्ट लिखवाने गई तो लूट, अपहरण की घटना को पुलिस ने चोरी दिखा दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn